Spanske skattemyndigheter anklager Samuel Eto'o for å ha unndratt 31,5 millioner kroner i skatt i en periode fra 2006 til 2009, da kameruneren spilte for Barcelona, skriver AS.

LES OGSÅ: Gjett hvor mye Samuel Eto'o får for å spille fotball her

Etterforskes

31-åringen skal ifølge skattemyndighetene ikke ha oppgitt ulike inntekter fra Barcelona og hovedsponsoren Puma, og spredd dem i ulike selskap for å unngå skatt.

Nå trues Eto'o av opp mot fem år i fengsel. Dersom fotballstjernen blir funnet skyldig i skatteunndragelse risikerer han også en real straffesum til den spanske statskassen.

Eto'o har foreløpig ikke kommentert anklagene.

ETO'O BEDRE ENN MESSI? Samuel Eto'o fikk mange stemmer under Gullballen - men måtte se seg slått av Lionel Messi med klar margin. Her fra sin tid sammen med Messi i Barcelona. (Foto: MANU FERNANDEZ/AP)

Verdens høyeste grunnlønn

Eto'o spiller for øyeblikket for russiske Anzji der han har en grunnlønn tilsvarende 160 millioner kroner i året.

Klubben, som ble stiftet i 1991 og ligger i et meget utrygt område i nærheten av Tsjetsjenia, eies av styrtrike Suleyman Kerimov. Han er verdens 136. rikeste mann, ifølge magasinet Forbes, og skal ha som ambisjon å gjøre Anzji til Russlands beste klubb.

Ingen fotballspillere i verden har en høyere grunnlønn enn det Eto'o tjener i den megarike klubben.